2018/0224 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 294, параграф 6 от Договора за функционирането на Европейския съюз

относно

позицията на Съвета относно приемането на Регламент на Европейския парламент и на Съвета за създаване на Рамковата програма за научни изследвания и иновации „Хоризонт Европа“ и за определяне на нейните правила за участие и разпространение на резултатите

(текст от значение за ЕИП)

1. Контекст

|  |  |
| --- | --- |
| Дата на предаване на предложението на Европейския парламент и на Съвета (документ COM(2018) 435 final — 2018/0224 COD) | 7 юни 2018 г. |
| Дата на съгласието на Съвета относно частичен общ подход | 30 ноември 2018 г. |
| Дата на тристранната среща (общо разбиране) | 19 март 2019 г. |
| Дата, на която частичното временно компромисно споразумение (общо разбиране) е одобрено от Комитета на постоянните представители | 27 март 2019 г. |
| Дата на позицията на Европейския парламент на първо четене (включваща общото разбиране): | 17 април 2019 г. |
| Дата на тристранната среща (споразумение за окончателния текст) | 10—11 декември 2020 г. |
| Дата, на която Комисията по промишленост, изследвания и енергетика е гласувала за одобряване на компромисното споразумение  | 17 декември 2020 г.  |
| Дата на политическото споразумение в Комитета на постоянните представители | 18 декември 2020 г. |
| Дата на приемане на позицията на Съвета на първо четене | 16 март 2021 г. |

2. Цел на предложението на Комисията

Програмата „Хоризонт Европа“ е в съответствие с приоритетите на Комисията, определени в нейната Програма за работни места, растеж, справедливост и демократична промяна, както и с приоритетите на глобалната политика (целите за устойчиво развитие).

С помощта на програмата ще се укрепят научните и технологичните основи на Съюза в подкрепа на справянето с текущите и бъдещите глобални предизвикателства и ще се допринесе за екологичния и цифровия преход, както и за възстановяването от пандемията от COVID–19, като в същото време се преследва постигането на целите за устойчиво развитие (ЦУР). Заедно с това с програмата ще се даде импулс на конкурентоспособността на Съюза и на неговия промишлен сектор. „Хоризонт Европа“ ще спомогне за осъществяването на стратегическите приоритети на Съюза, както и за разработването и прилагането на неговите политики. „Хоризонт Европа“ ще допринесе за превръщането на отличните научни резултати в иновации с реално благотворно въздействие върху европейската икономика и качеството на живот на гражданите, както и за създаването на нови пазари с по-квалифицирани работни места.

3. Коментари относно позицията на Съвета

Позицията на Съвета напълно отразява съгласието, постигнато по време на тристранните срещи. Най-важните промени, въведени в сравнение с предложението на Комисията, включват:

* *Структура на програмата.* Разделяне на предложения клъстер *„Приобщаващо и сигурно общество“* на *„Култура, творчество и приобщаващо общество“* и *„Гражданска сигурност за обществото“*. Включване на израза *„космическо пространство“* в клъстера *„Цифрова сфера, промишленост и космическо пространство“* и промяна на заглавието на клъстера *„Храни, биоикономика, природни ресурси, селско стопанство и околна среда“.* Освен това промяна на имената на трите стълба: „*Високи постижения в научната област“*, „*Глобални предизвикателства и конкурентоспособност на европейската промишленост*“ и „*Новаторска Европа*“. С промяната на правното основание на решението за конкретната програма, приложението за Европейския институт за иновации и технологии (EIT) беше преместено от решението за конкретна програма в регламента за рамковата програма.
* *Разширяване на участието и разпространяване на високите постижения*. Съображение, свързано с бюджета на направлението за разширяване на участието и разпространяване на върховите постижения, в което се посочва, че той следва да бъде най-малко 3,3 % от общия бюджет по програмата. Освен това включване в отделен член на ново определение за държавите, където да се разшири участието, както и списък на държавите членки.
* *Европейски съвет по иновациите*. Разширяване на мандата в съответния член и съответното съображение относно подпомагането на МСП, включително новосъздадени предприятия, само с безвъзмездни средства по линия на инструмента „Ускорител“ на ЕСИ. Във връзка с ЕСИ Комисията публикува декларация относно изпълнението на бюджета за инструмента „Ускорител“ на ЕСИ.
* *Мисии и партньорства.* Включване на списък от 5 области за възможни мисии и 8 области за институционализирани партньорства в приложение към рамковата програма и на „междинна оценка“. Освен това добавяне на таван на бюджета за мисии и партньорства.
* *Възнаграждение.* Съображение, с което се признава съществуването на разлика във възнаграждението в Европа и се насърчават държавите членки да предприемат мерки за гарантиране на привлекателни заплати за научните изследователи.
* *Привеждане в съответствие на програмата „Хоризонт Европа“ с продължителността на многогодишната финансова рамка (МФР) за периода 2021—2027 г.* Разпоредба за привеждане в съответствие на програмата с продължителността на многогодишната финансова рамка за периода 2021—2027 г.
* *Биологично разнообразие.* Съображение, в което се посочват конкретни цели за биологичното разнообразие.
* *Клауза за прилагане с обратна сила.* За да се осигури приемственост в изпълнението на програмата, регламентът следва да се прилага с обратна сила, от началото на финансовата 2021 г., и да влезе в сила по спешност. В надлежно обоснованите случаи, конкретно посочени в решението за финансиране, дейностите, за които е предвидено подпомагане съгласно регламента, и съответните разходи за тях могат да се считат за допустими от 1 януари 2021 г., дори ако са били изпълнени и направени преди подаването на заявлението за безвъзмездни средства.
* *Включване на разпоредба относно академичната свобода*. Съображение относно академичната свобода и връзките с програмата.
* *Бюджет.* Изменение на члена, свързан с бюджета. „Разпоредби относно изваждането“ (съображение и член) за използването на средства по Инструмента на Европейския съюз за възстановяване в контекста на програмата. Нов параграф относно сумата от глоби, която се разпределя по програмата. Предложеният общ финансов пакет е в размер на 95,5 милиарда евро. Сумата включва приходи от глоби, средства по Инструмента на Европейския съюз за възстановяване и връщане на средства в резултат на отмяна на поети задължения. Индикативното разпределение на освободени средства в бюджета на програмата не е включено в текста на регламента, а в съвместно политическо изявление между съзаконодателите и Комисията.
* *Включване на зачитането на правата на човека.* Добавяне на зачитането на правата на човека в члена, съдържащ набора от критерии за трети държави и територии от категория г), които трябва да бъдат изпълнени, за да бъдат допустими за асоцииране. Приета е декларация на Комисията относно правата на човека. В декларацията се припомня, че Комисията изцяло се придържа към зачитането на правата на човека в съответствие с член 21 от Договора за функционирането на Европейския съюз; въпреки това Комисията изразява съжаление относно включването на „зачитане на правата на човека“ в набора от критерии, които третите държави трябва да изпълняват, за да бъдат допустими за асоцииране по програмата.
* *Включване на анализ на ползите за Съюза в обхвата на асоциирането.* Добавяне на анализ на ползите за Съюза в члена относно обхвата на асоциирането.
* *Разпределяне на финансовите вноски от асоциираните държави.* Параграф в член, с който се посочва, че при разпределянето на финансовите вноски в частите от програмата трябва да се взема предвид нивото на участие на субектите от асоциираните държави в гореспоменатите части.
* *Информация относно финансовите вноски към асоциираните държави.* Съображение, с което се предвижда предоставянето на редовна информация от Комисията на Парламента и Съвета относно размера на финансовите вноски на Съюза, предоставени на субекти, установени в асоциирани и неасоциирани трети държави.
* *Ограничаване на участието или изключване на юридически лица с цел защита на стратегическите активи, интересите, автономията или сигурността на ЕС.* Беше включена разпоредба, в която се предвиждат допълнителни мерки за ограничаване на участието на субекти, контролирани от трети държави или техни субекти, в определени чувствителни дейности с цел защита на стратегическите интереси на Съюза и неговите държави членки.
* *Обединяване на разпоредбите, свързани с полезните взаимодействия.* Обединяване на всички разпоредби, свързани с полезните взаимодействия с други програми на ЕСв един член.
* *Полезни взаимодействия с други програми на ЕС.* Добавяне в отделно приложение на четири нови програми, с които е възможно постигането на полезни взаимодействия с „Хоризонт Европа“, по-специално „Творческа Европа“, Механизма за справедлив преход, Механизма за възстановяване и устойчивост и „EU4Health“.
* *Хоризонтално привеждане в съответствие на разпоредбите, свързани с обратното прехвърляне на неизползвани средства от ресурси под споделено управление към „Хоризонт Европа“.* Параграф в член, свързан с обратното прехвърляне на неизползвани средства, прехвърлени от ресурси под споделеното управление към „Хоризонт Европа“, в отражение на Регламента за общоприложимите разпоредби.
* Хоризонтална разпоредба, приложима за всички секторни програми за периода 2021—2027 г., по-специално:
* *Климат.* Актуализиране до 30 % на общата цел за свързаните с климата разходи за цялата МФР (първоначално 25 %).
* *Принципи на правовата държава.* Позоваване на защитата на бюджета на Съюза в случай на незачитане на принципите на правовата държава в дадена държава членка.
* *Защита на финансовите интереси на Съюза:* Член, в който се посочва общият режим на обвързаност с условия за защита на бюджета на Съюза.
* Други декларации, издадени от Комисията в контекста на „Хоризонт Европа“, са свързани с:
* *Научните изследвания в областта на отбраната*. Посочване на обстоятелството, че дейностите по „Хоризонт Европа“, които са свързани с научни изследвания в областта на отбраната, съвпадат с научноизследователските дейности по Европейския фонд за отбрана.
* *Участие на Европейския парламент в прилагането на „Хоризонт Европа“*. Ангажимент за обмен на мнения с отговорните комисии на Европейския парламент относно списъка на партньорствата, списъка на мисиите, както и резултатите от стратегическата програма и работните програми.
* *Клауза за липса на становище.* Пояснение относно възможността Комисията да дава становище в процедура на комитет относно актове за изпълнение в случай на липса на становище от програмния комитет (давано в контекста на конкретната програма).
* *Етика, по-специално във връзка с човешки ембрионални стволови клетки*: спецификации, свързани с научноизследователски дейности по „Хоризонт Европа“, за привеждане в съответствие на програмата с етичната рамка при финансиране от ЕС на научни изследвания, свързани с човешки ембрионални стволови клетки, както е в „Хоризонт 2020“.
* *Асоцииране на трети държави към програми на Съюза*: Тази декларация, която изпълнява ролята на „насрещно изявление“ спрямо декларация на Съвета относно сътрудничеството между Съвета и Комисията по време на договарянето на споразумения за асоцииране на трети държави към програми на Съюза, ще се издаде след изготвянето на такава декларация от Съвета.

С постигнатото споразумение се запазват целите на първоначалното предложение на Комисията и се поддържа равнището на амбиция по отношение на минималните изисквания, но в същото време се дава възможност за определена степен на гъвкавост при прилагането на новите правила.

4. Заключение

Комисията подкрепя резултатите от междуинституционалните преговори и следователно приема позицията на Съвета.